এলি গোল্ডিং
এলেনা জেন গোল্ডিং' (/ˈɡoʊldɪŋ/ GOHL-ding; জন্ম ৩০ ডিসেম্বর ১৯৮৬) হলেন একজন ব্রিটিশ গায়িকা এবং সঙ্গীত রচয়িতা। রেকর্ড প্রযোজক স্টার্কস্মিথ এবং ফ্র্যাঙ্ক মিউজিকের সাথে দেখা হওয়ার পর থেকে তার সঙ্গীতজীবন শুরু হয়। পরে তিনি জেমি লিলিহোয়াইটের দৃষ্টি আকর্ষণ করেন, যে পরবর্তীকালে তার ম্যানেজার ও এ অ্যান্ড আরের দায়িত্ব পালন করেন। ২০০৯ সালের জুলাইয়ে পলিডোর রেকর্ডসে গান গাওয়ার পর এর পরের বছর গোল্ডিং তার প্রথম ইপি অ্যান ইন্ট্রোডাকশন টু এলি গোল্ডিং প্রকাশ করেন। ২০১০ সালে, দ্বিতীয় সঙ্গীতশিল্পী হিসেবে বিবিসির বার্ষিক পুলের শীর্ষ স্থানে পৌছান এবং একই বছর ২০১০ ব্রিট এ্যাওয়ার্ডসে ক্রিটিকস চয়েস এ্যাওয়ার্ড অর্জন করেন। ঐ বছর তিনি তার প্রথম স্টুডিও অ্যালবাম লাইটস প্রকাশ করেন। এটি ইউকে অ্যালবামস চার্টে শীর্ষ স্থান দখল করে এবং যুক্তরাজ্যে এর ৮,৫০,০০০ সংস্করণ বিক্রি হয়। ২০১০ সালের নভেম্বরে অ্যালবামটি ব্রাইট লাইটস নামে পুনঃপ্রকাশ করা হয় যাতে ছিল দুইটি একক। একটি হলো এলটন জনের সঙ্গ কভার ইওর সং, যা ইউকে সিঙ্গেল চার্টসে দ্বিতীয় স্থান অর্জন করে। অন্যটি লাইটস, যা এলি গোল্ডিঙের বিলবোর্ড হট ১০০-তে সর্বোচ্চ চাটকৃত একক। এটি সেখানে দ্বিতীয় স্থান দখল করেছিল। গোল্ডিঙের দ্বিতীয় স্টুডিও অ্যালবাম হ্যালিসিয়ন মুক্তি পায় ২০১২ সালের অক্টোবরে। অ্যালবামটির প্রধান একক হলো এনিথিং কুড হ্যাপেন। মুক্তির পর অ্যালবামটি ইউকে অ্যালবামস চার্টে দ্বিতীয় স্থান দখল করে এবং ৬৫ সপ্তাহ পর এটি শীর্ষ স্থানে চলে আসে। হ্যালিসিয়ন বিলবোর্ড ২০০-তে নবম স্থান অধিকার করেছিল। হ্যালিসিয়নের নতুন সংস্করণ হ্যালিসিয়ন ডেইজ ২০১৩ সালের আগস্টে মুক্তি পায়। এই অ্যালবামের অন্যতম একটি একক হলো বার্ন, যেটি যুক্তরাজ্যে প্রথম স্থান অর্জন করা তার প্রথম একক। তিনি ব্রিটিশ নারী একক শিল্পী বিভাগে ২০১৪ ব্রিট পুরস্কার গ্রহণ করেন। ২০১৫ সালের ৬ নভেম্বর এলি গোল্ডিং ডিলিরিয়াম শিরোনামে তার তৃতীয় অ্যালবাম প্রকাশ করেন। অ্যালবামটির প্রধান একক ছিল অন মাই মাইন্ড। ২০১৫ সালের ডিসেম্বরে তার লাভ মি লাইক ইউ ডু এককের জন্য তিনি সেরা পপ সোলো পরিবেশনা বিভাগে গ্র্যামি পুরস্কারের জন্য প্রথমবারের জন্য মনোনয়ন পান।